Imtella' Marzu 15, 2021 Fl-aħħar ġimgħat ħafna ilmentaw dwar il-fatt li l-posta qed iddum żmien esaġerat biex tasal għand il-konsumatur. Popolin iddiskuta Brexit u l-impatt dirett fuq il-poplu Malti u Għawdxi. Sabiex nifhmu aħjar il-proċessi relatati mad-dwana, tkellimna mad-Direttur tad-Dwana, Joseph Chetcuti li spjega li bħala Dwana kienu preparati għal kull eventwalità. Brexit bi ftehim, wassal għal volum ta' xogħol addizzjonali għaliex l-importazzjoni u l-esportazzjoni minn u lejn ir-Renju Unit bdew jgħaddu minn proċessi doganali; "saħħaħna r-reżiljenza tas-sistemi tagħna, biex ikunu jifilħu għat-traffiku, ħsibna wkoll biex b'mod gradwali minn numru ta' staff ta' taħt it-tliet mija, illum hija ta' erba' mija u din is-sena dan in-numru se jkompli jiżdied għal ħames mija". Mistoqsi mill-preżentatur x'inhi r-raġuni li prodotti mixtrija online, qed idumu ġimgħat biex jaslu għand il-konsumatur Chetcuti tenna li ma jirriżulta mkien li dan id-dewmien huwa relatat ma' Brexit. Żied jgħid li posta li tasal ma' 'courier operators' tinħadem mid-dwana immedjatament u ma tirreġistra l-ebda dewmien. Minn naħa l-oħra ma jistax jintqal l-istess dwar xogħol li jasal b'posta konvenzjonali. Posta jew pakketti li jaslu permezz tal-Maltapost qed idumu mas-sitta jew tmien ġimgħat biex jaslu mir-Renju Unit għal għand il-klijent dan għaliex mhux qegħdin jintbagħatu bl-ajru għalhekk qiegħed jiġi reġistrat dewmien ta' iktar minn ħmistax il-ġurnata biex jaslu f'pajjiżna. Id-Direttur tad-Dwana aċċerta li "dak kollu li jasal id-dwana qed jinħadem fi żmien massimu ta' tliet ijiem". Q comment : Dan importanti li jitla sa' wednesday li ġej